นักวิเคราะห์เชื่อ 'ปูติน' แง้มประตูรอเจรจารอบใหม่ 'ไบเดน' 
President Vladimir Putin says the Kremlin will within a week share with Washington a discussion document outlining what is needed for strategic stability in Europe 
ประธานาธิบดีปูติน ระบุว่า เอกสารดังกล่าวจะถูกส่งให้รัฐบาลสหรัฐฯ ภายในหนึ่งสัปดาห์ ในการแถลงต่อประชาชนในวันพุธที่เมืองโซชิ ผู้นำรัสเซียยังกล่าวหาองค์การสนธิสัญญาแอตแลนติกเหนือ หรือ นาโต้ ว่า "มีท่าทีเป็นศัตรูต่อรัสเซีย" และ "เผชิญหน้ารัสเซียอย่างเปิดเผย" ซึ่งรัสเซียมิได้ต้องการเผชิญหน้ากับใคร ระหว่างการประชุมหารือเป็นเวลาสองชั่วโมงเมื่อวันอังคาร ประธานาธิบดีไบเดนและประธานาธิบดีปูตินต่างกล่าวถึงความตึงเครียดบริเวณพรมแดนยูเครนในมุมมองของตน โดยไบเดนอธิบายว่ารัสเซียจะเจอมาตรการลงโทษอะไรบ้างหากใช้กำลังทหารรุกรานยูเครน ในขณะที่ประธานาธิบดีปูติน กล่าวว่า ตนต้องการให้มีการจัดทำข้อตกลงที่มีผลผูกพันทางกฏหมาย เพื่อไม่ให้องค์การนาโต้ขยายอิทธิพลเข้าไปยังยุโรปตะวันออกในส่วนที่ติดกับรัสเซียเพิ่มอีก รวมทั้งจะไม่มีการติดตั้งอาวุธบางอย่างในประเทศที่มีพรมแดนติดกับรัสเซีย ซึ่งรวมถึงยูเครนด้วย หลังการประชุมเสร็จสิ้น เจ้าหน้าที่ของทั้งสองประเทศต่างแสดงความหวังว่าจะมีการเจรจารอบต่อไประหว่างผู้นำทั้งสอง แต่มิได้ระบุว่าเมื่อไรและประเด็นสำคัญคือเรื่องใด ในการแถลงในวันพุธ ปธน.ปูติน กล่าวว่า ประเทศต่าง ๆ มีสิทธิในการตัดสินใจว่าจะปกป้องตนเองอย่างไร แต่ไม่ควรแทรกแซงหรือบ่อนทำลายความมั่นคงของประเทศอื่น และเสริมว่า ตนได้เคยกล่าวไว้หลายครั้งแล้วว่า การที่องค์การนาโต้ขยายกำลังเข้าไปในยุโรปตะวันออกนั้นเป็นสิ่งที่รัสเซียไม่สามารถยอมรับได้ ผู้นำรัสเซียกล่าวด้วยว่า การเจรจาเรื่องความมั่งคงของทั่วโลกนั้นเป็นการหารือที่ยาวนาน ซึ่งตนเชื่อว่าจำเป็นต้องมีการเจรจาอีกในอนาคต ซึ่งรัสเซียพร้อมที่จะแสดงมุมมองในส่วนของรัสเซียออกมา บรรดานักการทูตทางตะวันตกเชื่อว่า คำกล่าวของประธานาธิบดีปูตินแสดงให้เห็นว่า ผู้นำรัสเซียยังคงแง้มประตูรอเพื่อให้มีการเจรจาเพิ่มเติมในประเด็นยูเครนรวมถึงประเด็นโลกต่าง ๆ ขณะที่รัฐมนตรีต่างประเทศของยูเครนได้แสดงความขอบคุณไปยังรัฐบาลสหรัฐฯ ที่ช่วยนำรัสเซียกลับสู่โต๊ะเจรจาเพื่อหาทางผ่อนคลายความตึงเครียดบริเวณพรมแดนของสองประเทศด้วย